ARUBA Y SU PARTICIPACION DEN SEGUNDA GUERRA MUNDIAL Y SU 
CONTRIBUCION NA LIBERACION DI HULANDA 


(* Aruba su rol den segunda guerra mundial) 

(* Su pariticipacion den liberacion di Hulada) 

(* 5 di mei 1945 - 5 di mei 1995 50 ana di liberacion hulan- 
des) 


Aruba y Guerra Il Pa 
Apesar di su tamaño, nos por bisa cu Aruba a experiencia di 


cerca segunda guerra mundial. No solamente pa loke ta trata 
atakenan directo ariba e isla, sino tambe pa e efectonan cu un 
mundo den guerra total tabata tin ¿ariba nos isla. 

Apesar di su tamaño, nos por biså cu Aruba tabata den cierto 
sentido den centro di atencion. Asina nos por menciona cu e 
refineria di LAGO tabata percura pa produccion di combustible 
pa forzanan alia cu tabata den guerra contra di Ejercito 
Aleman y nan alianza. Asina ta wordo menciona p.e. den e buki 
di e famoso historiado Hartog, cu 1 di cada 16 galon di com- 
bustible cu forzanan alia tabata uza den guerra tabata proce- 
dente di refineria LAGO. (No ta pornada tambe cu e tempo ey 
den LAGO bou di e trahadornan tabata tin un dicho: "Let Hitler 
boil in Lago oil".) ) 

E mesun hecho aki riba menciona ta haci cu e importancia di e 
refineria pa aliadonan a haci nan permanencia visible aki na 
Aruba, loke a conduci tambe cu Alemannan tabata tin bista 
ariba e isla aki. E refineria tabata un sumpiña den wowo di e 
enemigonan, y na momento cu e Mericanonan a tuma e defensa di 
isla over, Aruba a bira pa e Alemannan un target mas importan- 
te ainda. Asina a sosode cu e promer torpedo lanza den e 
hemisferio occidental a resulta contra Aruba, pa ser exacto 
ariba 16 di februari 1942 pa 1.30 di marduga. 

Torpedonan cu a wordo lanza ariba Aruba unda cu barconan di 
cargamento petrolero, ancra den waf di San Nicolas, tabata 
blanconan di atake. Asina e barconan Pedernales y Oranjestad 
tabata e prome victimanan di e guerra cerca di cas. Na e 
— Ocasion aki por bisa cu Aruba a scapa milagrosamente, ya cu 
aparentemente e Alemannan tabata desconoce e hecho cu den waf 
di San Nicolas tambe tabata presente e barco Henry Gibbons cu 
a bordo tabata tin 3000 ton di TNT, bon pa bula mitar di e 
isla. ~ 


Aruba no tabata solamente importante pa e produccion di com- 
bustible. Pero hunto cu Corsou, Aruba tabata fungi como centro 
di distribucion di articulonan pa barconan di guerra y mercan- 
til cu mester percura pa e tripulantenan y guarnicion di 
principalmente Americanonan cu mester a garantiza e- seguridad 
y proteccion di e isla. Aruba desde e promer momentonan di 
guerra caba tabata wordo bishita cu regularidad dor di barco- 
nan en busca di abastecimento di awa y cuminda, mientras cu 
por bisa cu promer cu e inicio di guerra Aruba tabata wordo 
bishita masha poco mes dor di barconan stranjero. 


Mester menciona si cu segun e guerra tabata desaroyando, 
principalmente e guerra riba laman, na Aruba a cuminza sinti e 
efectonan di scarcedad di cuminda y awa, pa tanto e poblacion 
como pa e militarnan y personal Mericano cu tabata staciona 


aki na Aruba. 

Na su turno esaki a conduci na aumento di prijsnan na un forma 
acelera. Esaki a conduci cu gezaghebber Wagemaker a percura pa 
bini cu un Inkoopcentrale na april di 1944, cu via di esun na 
Corsou tabata regla importacion y control di prijs di comesti- 
bles. Loke cu na su turno tambe a trece cierto disgustonan bou 
di comerciantenan local. 


Por ser bisa cu Aruba a conoce un intensificacion di activid- 
adnan momento cu na fin di 1941 Estadonan Uni di Merca tambe 
a declara guerra na Japon y Alemania. Henter e vigilancia di 
Caribe a bai resorta bou de e mando Mericano. Promer cu e 
Mericanonan tabata tin aki na Aruba staciona banda di e Hulan- 
des, Francesnan y Britaniconan (Ingles y Escosesnan). Pero e 
cantidad di e contingencianan nb tabata di e magnitud cu e 
Mericanonan a bin cu ne. Mericanonan tabata tin hasta e parti 
di MP (polis militar) y SP (Polis di Costa) y hunto cu e 
militia Arubano nan mester a percura pa defensa di e isla. 

E prome soldanan Mericano a yega Aruba riba 16 di januari 
1942. E atake ariba Aruba a sosode net un luna despues cu e 
Mericanonan a yega Aruba. A sigui un periodo di atakenan ariba 
nos isla y menazanan di esaki. Tambe tabata tin algun sabotaje 
cometi y atakenan chikito, pero cu nunca a haya claridad ariba 
nan. E mayoria di e guerra a wordo hiba riba laman na unda cu 
enemigonan tabata impedi pa barconan cu crudo, combustible of 
trahadornan yega Aruba. 

Mester bisa tambe cu den e periodo di guerra aki Aruba a 
conoce censura di carta y di prensa, mientras cu tambe tabata 
tin deportacion di "enemigonan"” pa un campo di detencion na 
Bonaire. . 


Aruba den relacion cu liberacion di Hulanda 

Nos por bisa cu Aruba su contribucion por lo general tabata di 
sosten na gruponan alia por medio di e produccion di petroleo 
na e refineria. Mescos tambe e actitud cooperativo di e pobla- 
cion pa cu e forzanan militar amigo cu sea tabata pasa di 
transito of ta bini pa un temporada mas largo den cuadro di 
nan stacionamento na Aruba of nan trabounan cu nan tabata tin 
di ejerce den e compania LAGO y Arend. E Arubianonan tabata 
conciente di e hecho cu nan cooperacion tabata necesario pa 
asina e forzanan alia por gana e guerra contra Alemania. Y 
cada vez cu funcionarionan halto di afor bini Aruba, nan 
tabata duna e reconocemento aki na nos hendenan. 

Esaki poco poco tambe tabata pone e Aruba su poblacion sinti 
ki gran rol su isla tabata hunga den henter e asunto di guerra 
aki. E sentimento orguyoso aki a hunga un rol grandi tambe 
ariba e pensamento politico di nos isla. E situacion di guerra 
aki y importancia cu nos isla tabata hunga-a pone su poblacion 
lubida cu un tempo e isla tabata no mas cu un "huerfano" den 
Reino. 

Importancia di "de West" a bira mas grandi na momento cu 
Hulanda a wordo ocupa y casa real y gobierno Hulandes mester a 
hui pa Londres, mientras cu Indonesia tambe a wordo ocupa pa 
Japonesnan. Hunto cu Surnam, Antiyas tabata forma e unico 
teritorio Hulandes liber, manteniendo e bandera di Reino 
Hulandes na laira. Importancia di e hecho aki a wordo subraya 
cu bishita na dos ocasion durante guerra dor di dos miembro di 
famia di casa real Hulandes. Principe Bernard a haci un bishi- 


ta na 1942, mientras cu Princesa Juliana a haci esaki na 1944. 
E entousiasmo cu e miembronan aki di casa real a ricibi tabata 
muestra di aprecio pa cu e casa real oranjo y tambe pa Hulan- 
da. 

E aprecio aki tambe a wordo demostra di otro manera dor di nos 
poblacion di Aruba, sea separadamente of hunto cu e otro 
islanan di Antiyas. Asina nos por menciona cu e islanan Antiy- 
ano a aporta casi 11 miyon florin den un forma voluntario, 
entre 1939 pa 1945, na e financiamento di guerra. Tambe tabata 
tin e cooperacion of contribucion den forma di servicionan 
voluntario, Cruz Cora, cuido di victima di guerra, y hopi otro 
mas. 

Asina Aruba mes tabata conoce diferente organisacionnan manera 
Oranje Comite y Wilhelminafonds cu tabata recauda placa pa 
armamento; SANOA (Steun aan Nederlandse VOorlogsgetroffenen 
Aruba), na unda cu LAGO tambe a contribui substancialmente, 
recaudando f 139.000,= pa combati t.b.c. bou di  jovennan. 
Tambe tabata tin e ABC-fonds dirigi ariba babynan, pa cual Sr. 
Addison Croes na 1952 hasta a ricibi un Koninklijke onder- 
scheiding, ya cu e tabata un di e motornan tras di e fondo 
aki. 

Tambe por menciona cu e iglesia catolica tabata recauda cu 
regularidad colectnan na misanan pa yuda nan rumannan catolico 
na Hulanda, cu tabata den necesidad. 


Manera ya a wordo bisa caba cu apesar di e diferente problema- 
nan cu tabata wordo sinti, manera scarcedad di cuminda y otro 
articulonan, incluso control di prijs y scarcedad di traha- 
dornan, toch na Aruba tabata existi e conciencia pa contribui 
na gana guerra, sigur considerando e produccion di combustible 
necesario pa e aliadonan. | 

Apesar di esaki, e conciencia aki, mester bisa cu den cierto 

casonan tambe tabata tin cierto resistencia. Asina por mencio- 

na e caso na aña 1943 na unda cu na Staten di Antiyas a drenta 
un peticion pa manda schutters Antiyano pa bai ultramar pa 

bringa na Europa of na Asia pa asina yuda den liberacion di 

Hulanda y Indonesia. 

E peticion aki por lo general a haya contratiempo den henter e 

comunidad Antiyano. Apesar cu e contesta di Staten Antiyano 

tabata uno dualistico, nunca a yega asina leu pa manda e 

schuttersnan aki pa ultramar. 

Referente e hecho aki mester anota cu na Aruba 1263 Arubiano a 

firma un peticion pa no manda yuinan di tera pa ultramar. 

Esaki tabata tin su razonana: 

l. Na Aruba (y por lo general na Antiyas) tabata tin scarcedad 
di trahador. Baimento di yuinan di tera lo a encera cu lo. 
mester a remplaza nan pa trahadornan di otro isla. 

2. Aruba mes tabata tin mester di su propio militia Arubano 
pa defende e isla aki. Na Aruba tabata tin e pensamento cu 
cu hasta e cantidad di schutters existente tabata poco, den 
caso cu algo por a sosode na Aruba. 


Durante e guerra mundial aki, mientras cu na e parti Reino aki 
banda tabata lucha pa defende e tricolor Hulandes pa lague 
bula ariba nos suelo, sacrificando su yuinan pa percura cu 
produccion di petroli sigui, na otro banda di ultramar Aruba 
tambe a conoce su hereonan, di cual esun mas conoci indudable- 


mente tabata Boy Ecury, kende den resistencia Hulandes a 
bringa pa liberacion di Hulanda. 


E impacto mas grandi cu guerra por tabata tin ariba Aruba, y 
sigur e afthermath, ta cu henter mundo a cuminza papia ariba 
un orden politico y economico nobo. Un orden cu a duna colo- 
nianan e oportunidad pa scohe nan futuro. 

Esey ta loke a sosode cu Aruba tambe. Conciente di e echo cu 
awor dor di guerra Aruba no tabata huerfano den Reino mas. Cu 
su desaroyo durante añanan di guerra a pone riba un plano mas 
conoci, hunto cu henter Antiyas, den Reino, a haci cu su 
deseonan politico a cuminza brota pa haya e reconocemento aki. 

Libetacion di Hulanda a nifica pa Aruba y Antiyas e momento pa 
henter Reino Hulandes sinta pénsa ariba relacionnan nobo, 
lazonan nobo, den un orden estatal nobo, basa ariba principio- 
nan di igauldad y cu e willingness pa sostene otro y coopera 
cu otro, den sentido di libertad. E historia post-guerra di 
Aruba riba plano politico y economico a demostra esaki. 


Archivo Historico Nacional 
Drs. Raymond R. Hernandez 
April 1995. 


